**JUDEŢUL SATU MARE  *ANEXA***

**CONSILIUL JUDEŢEAN**  la Proiectul de Hotărâre nr.\_\_\_\_\_\_\_/\_\_\_\_\_\_

(înlocuiește anexa nr.2 la HCJ Satu Mare nr.177/2005)

**REGULAMENTUL DE ORGANIZARE ŞI FUNCŢIONARE**

**al Comisiei de Evaluare a**

**Perso****anelor Adulte cu Handicap Satu Mare**

**Cap. I. Dispoziţii privind organizarea Comisiei de Evaluare a Persoanelor Adulte cu Handicap Satu Mare**

**Art.1** (1) În conformitate cu prevederile art.1 alin.(1) și (2) din Anexa la HG nr.430/2008 pentru aprobarea Metodologiei privind organizarea şi funcţionarea comisiei de evaluare a persoanelor adulte cu handicap, cu modificările și completările ulterioare: Comisia de evaluare a persoanelor adulte cu handicap, se organizează şi funcţionează, potrivit prevederilor art.85 din Legea nr.448/2006 privind protecţia şi promovarea drepturilor persoanelor cu handicap, republicată, cu modificările și completările ulterioare, ca organ de specialitate, fără personalitate juridică, al consiliului județean.

(2) Comisia de evaluare a persoanelor adulte cu handicap desfăşoară activitate decizională în domeniul încadrării persoanelor adulte în grad de handicap, respectiv în domeniul promovării drepturilor acestor persoane, cu respectarea legislaţiei în domeniu, precum şi a metodologiei aprobate prin HG nr.430/2008 mai sus menționată.

**Art.2** Potrivit dispozițiilor art. 85 alin. (3) și (4) din Legea nr.448/2006 privind protecţia şi promovarea drepturilor persoanelor cu handicap, republicată, cu modificările și completările ulterioare: *încadrarea în grad şi tip de handicap a adulţilor cu handicap se face de comisia de evaluare a persoanelor adulte cu handicap, ………..organ de specialitate al consiliului judeţean, ……….., cu activitate decizională în materia încadrării persoanelor adulte în grad şi tip de handicap şi are următoarea componenţă:*

1. preşedinte - un medic de specialitate expertiză medicală a capacităţii de muncă,

medicină internă, medicină de familie sau un medic de medicină generală, absolvent de cursuri de management în domeniul sociomedical;

*a^1)* vicepreşedinte - un medic de specialitate expertiză medicală a capacităţii de muncă, medicină de familie sau un medic de medicină generală, propus de directorul executiv/directorul general al direcţiei generale de asistenţă socială şi protecţia copilului;

b) un medic de specialitate expertiză medicală a capacităţii de muncă, medicină de familie sau un medic de medicină generală, propus de direcţia de sănătate publică judeţeană;

c) un reprezentant desemnat de organizaţiile neguvernamentale care desfăşoară activităţi în beneficiul persoanelor cu handicap;

d) un psiholog;

e) un asistent social;

f) un membru licenţiat în ştiinţe juridice şi cu experienţă în dizabilitate.

**Art.3** Constituirea și componenţa nominală a Comisiei de evaluare a persoanelor adulte cu handicap Satu Mare se aprobă prin hotărâre de către Consiliul Judeţean Satu Mare, cu respectarea prevederilor art.85 alin.(4) din Legea nr.448/2006, mai sus menționată, precum și ale celorlalte prevederi legale în vigoare, cu avizul Autorităţii Naţionale pentru Protecția Drepturilor Persoanelor cu Dizabilităţi, potrivit prevederilor art.7 alin.(2) lit.(ș) și (t) din HG nr.234/2022 privind atribuţiile, organizarea şi funcţionarea Autorităţii Naţionale pentru Protecţia Drepturilor Persoanelor cu Dizabilităţi, în conformitate cu care: în domeniul protecţiei şi promovării drepturilor persoanelor cu dizabilităţi, Autoritatea îndeplineşte atribuţii specifice precum: implementarea, coordonarea metodologică şi monitorizarea sistemului de evaluare complexă şi de încadrare în grad şi tip de handicap, precum și avizarea componenţei nominale a comisiilor de evaluare a persoanelor adulte cu handicap judeţene.

**Art.4** (1) Preşedintele Comisiei de evaluare a persoanelor adulte cu handicap Satu Mare, fără a fi funcţionar public, face parte din structura de personal a Direcţiei Generale de Asistenţă Socială şi Protecţia Copilului a Judeţului Satu Mare (DGASPC a Județului Satu Mare).

(2) Membrii Comisiei de evaluare a persoanelor adulte cu handicap Satu Mare, inclusiv preşedintele și vicepreședintele, au dreptul la o indemnizaţie de şedinţă, echivalentă cu 5 % din indemnizaţia preşedintelui Consiliului Judeţean Satu Mare. Plata indemnizaţiei se suportă din bugetul Consiliului Județean Satu Mare. *Cuantumul lunar brut al indemnizaţiilor de şedinţă, pentru fiecare membru al comisiei de evaluare, nu poate depăşi 35% din indemnizaţia Preşedintelui Consiliului Judeţean Satu Mare şi se acordă proporţional cu numărul de şedinţe la care a participat în luna respectivă.*

(3) Şedinţele comisiei de evaluare a persoanelor adulte cu handicap se desfăşoară în prezenţa majorităţii membrilor din componenţa acesteia.

(4) Comisia de evaluare a persoanelor adulte cu handicap se întruneşte obligatoriu o dată pe săptămână în şedinţe ordinare şi ori de câte ori este necesar în şedinţe extraordinare, la convocarea preşedintelui.

(5) La lucrările comisiei de evaluare a persoanelor adulte cu handicap pot participa, la cerere, şi alte persoane, cu acordul preşedintelui, în măsura în care prezenţa lor este utilă.

(6) Prezenţa membrilor Comisiei de evaluare a persoanelor adulte cu handicap la şedinţele acesteia este obligatorie. În cazul în care un membru absentează de la şedinţe de două ori consecutiv, fără motive temeinice, acesta va fi înlocuit.

(7) Deciziile comisiei de evaluare a persoanelor adulte cu handicap se iau, în şedinţele legal întrunite, potrivit alin. (3), cu votul majorităţii membrilor.

(8) Preşedintele, vicepreședintele şi membrii comisiei de evaluare a persoanelor adulte cu handicap nu fac parte din Serviciul de evaluare complexă.

(9) Şedinţele comisiei de evaluare a persoanelor adulte cu handicap sunt conduse de către preşedintele acesteia.

(10) În cazul în care preşedintele comisiei de evaluare a persoanelor adulte cu handicap nu poate participa la lucrările comisiei, acestea vor fi conduse de către vicepreşedinte.

(11) La şedinţe participă, în mod obligatoriu, secretarul comisiei de evaluare a

persoanelor adulte cu handicap, fără a fi implicat în soluţionarea cazurilor.

**Art.5**  (1) Activitatea Comisiei de evaluare a persoanelor adulte cu handicap este coordonată metodologic *de Autoritatea Naţională pentru Persoanele cu Dizabilităţi,* potrivit art.87 alin.(6) din Legea nr.448/2006, republicată, cu modificările şi completările ulterioare;

(2*)* În structura Autorităţii Naţionale pentru Protecţia Drepturilor Persoanelor cu Dizabilităţi funcţionează Comisia superioară de evaluare a persoanelor adulte cu handicap, cu activitate decizională în soluţionarea contestaţiilor la certificatele de încadrare în grad şi tip de handicap, emise potrivit dispoziţiilor art.87 alin.(4) din Legea nr.448/2006, republicată, cu

modificările şi completările ulterioare, şi de coordonare metodologică şi monitorizare a activităţii de evaluare şi încadrare în grad şi tip de handicap;

(3)Instrucţiunile metodologice elaborate de Comisia superioară de evaluare a persoanelor adulte cu handicap precum şi deciziile acesteia sunt obligatorii pentru Comisia de evaluare a persoanelor adulte cu handicap judeţeană.

**Art.6** (1) Lucrările de secretariat ale Comisiei de evaluare a persoanelor adulte cu handicap Satu Mare se asigură de un secretariat care funcţionează în cadrul Direcției Generale de Asistență Socială și Protecția Copilului a județului Satu Mare.

(2) Membrii secretariatului Comisiei de evaluare a persoanelor adulte cu handicap Satu Mare sunt numiţi prin dispoziţie a directorului general al DGASPC a județului Satu Mare.

**Art.7** (1)Persoanele cu handicap sunt acele persoane care au dreptul de a fi evaluate, cărora mediul social, neadaptat deficienţelor lor fizice, senzoriale, psihice, mentale şi/sau asociate, le împiedică total sau le limitează accesul cu şanse egale la viaţa societăţii, necesitând măsuri de protecţie în sprijinul integrării şi incluziunii sociale.

(2) Persoanele cu handicap beneficiază de drepturi la:

a) ocrotirea sănătăţii - prevenire, tratament şi recuperare;

b) educaţie şi formare profesională;

c) ocuparea şi adaptarea locului de muncă, orientare şi reconversie profesională;

d) asistenţă socială, respectiv servicii sociale şi prestaţii sociale;

e) locuinţă, amenajarea mediului de viaţă personal ambiant, transport, acces la mediul fizic, informaţional şi comunicaţional;

f) petrecerea timpului liber, acces la cultură, sport, turism;

g) asistenţă juridică;

h) facilităţi fiscale;

i) evaluare şi reevaluare prin examinarea la domiciliu a persoanelor nedeplasabile de către membrii comisiei de evaluare, la un interval de 2 ani.

(3) Dreptul la asistenţă socială sub formă de servicii sociale se acordă la cerere sau din oficiu, după caz, pe baza actelor doveditoare, în condiţiile prevăzute de lege.

(4) Cererea şi actele doveditoare se depun spre înregistrare de persoana cu handicap, familia sa, reprezentantul legal, asistentul personal, asistentul personal profesionist sau organizaţia neguvernamentală al cărei membru este persoana cu handicap.

(5) Îngrijirea şi protecţia adulţilor cu handicap grav sau accentuat de către asistentul personal profesionist se face pe baza deciziei Comisiei de evaluare a persoanelor adulte cu handicap.

(6) Opinia adultului cu handicap grav sau accentuat se va lua în considerare la luarea deciziei referitoare la stabilirea asistentului personal profesionist.

**Art. 8** (1) Evaluarea complexă a persoanelor adulte cu handicap este un proces complex şi continuu prin care sunt estimate şi recunoscute particularităţile de dezvoltare, integrare şi incluziune socială a acestora; procesul presupune colectarea de informaţii cât mai complete şi interpretarea acestora în scopul orientării asupra deciziei şi intervenţiei.

(2) Evaluarea este subordonată principiului interesului persoanei cu handicap, potrivit căruia orice decizie sau măsură este luată numai în interesul acestei persoane, fiind inacceptabile abordările întemeiate pe milă şi pe percepţia persoanelor cu handicap ca fiind neajutorate.

**Art.9** Evaluarea prezintă următoarele caracteristici:

a) este axată pe potenţialul de dezvoltare, integrare şi incluziune socială al adultului, evidenţiază ce ştie şi ce poate face adultul cu handicap, ce abilităţi şi deprinderi are sau poate dezvolta;

b) este bazată pe modelul social al abordării dizabilităţii, presupunând o abordare integratoare a elementelor relevante: sănătate, grad de adaptare psihosocială, nivel de educaţie, grad de dezvoltare a abilităţilor profesionale;

c) este unitară, în sensul că operează cu aceleaşi obiective, criterii, metodologii;

d) este efectuată în echipă, toţi membrii echipei sunt implicaţi activ, fiecare lucrând complementar cu celălalt;

e) respectă drepturile şi demnitatea persoanei cu handicap, precum şi principiul "Nimic pentru noi, fără noi!" care constituie baza oricărei decizii luate în ceea ce priveşte persoana cu handicap.

**Cap. II. Funcţionarea Comisiei de Evaluare a Persoanelor Adulte cu Handicap Satu Mare**

**Art.****10** În conformitate cu prevederile art. 87 alin.(1) și alin.(2) din Legea nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, Comisia de evaluare a persoanelor adulte cu handicap Satu Mare are următoarele atribuţii principale:

*a) stabileşte încadrarea în grad şi tip de handicap şi perioada de valabilitate a certificatului, după caz, data ivirii handicapului, orientarea profesională a adultului cu handicap, pe baza raportului de evaluare complexă elaborat de serviciul de evaluare complexă;*

*b) stabileşte măsurile de protecţie a adultului cu handicap, în condiţiile legii;*

*c) \*\*\* Abrogată*

*d) revocă sau înlocuieşte măsura de protecţie stabilită, în condiţiile legii, dacă împrejurările care au determinat stabilirea acesteia s-au modificat;*

*e) soluţionează cererile privind eliberarea atestatului de asistent personal profesionist;*

*f) informează adultul cu handicap sau reprezentantul legal al acestuia cu privire la măsurile de protecţie stabilite şi obligaţiile ce le revin;*

*g) promovează drepturile persoanelor cu handicap în toate activităţile pe care le întreprinde.*

*(1^1) Pentru persoanele cu handicap a căror afecţiune a generat deficienţe funcţionale şi/sau structural-anatomice într-un stadiu ireversibil şi care nu pot urma programe de recuperare, Comisia de evaluare este obligată să stabilească un termen permanent de valabilitate a certificatului fără a fi necesară prezentarea acestora la reevaluările periodice.*

*(1^2) Pentru persoanele cu handicap, pentru care comisia de evaluare a stabilit anterior încadrarea în gradul de handicap grav, cu excepţia celor prevăzute la alin. (1^1), evaluarea periodică se poate face la domiciliul persoanei, la cererea acesteia ori a reprezentantului său legal. Serviciul de evaluare complexă a persoanelor adulte cu handicap din cadrul direcţiilor generale de asistenţă socială şi protecţia copilului judeţene………se deplasează la domiciliul persoanei după o prealabilă programare şi informare a acesteia cu privire la data şi ora efectuării evaluării periodice.*

*(1^3) Autorităţile publice responsabile cu elaborarea criteriilor de evaluare şi încadrare în grad de handicap au obligaţia stabilirii afecţiunilor medicale care întrunesc caracterul ireversibil.*

(2) Comisia de evaluare îndeplineşte orice alte atribuţii prevăzute de lege.

**Art.11** Încadrarea sau respingerea încadrării în grad şi tip de handicap se atestă prin certificat emis de către Comisia de evaluare a persoanelor adulte cu handicap. Eliberarea certificatului este scutită de taxa de timbru.

În conformitate cu prevederile art.87 alin.(5) din Legea nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, Certificatul emis potrivit prevederilor de mai sus poate fi contestat de către titularul acestuia, în termen de 30 de zile calendaristice de la data comunicării, la Comisia superioară de evaluare a persoanelor adulte cu handicap.

**Art.12** (1) În vederea exercitării atribuţiilor ce revin Comisiei de evaluare a persoanelor adulte cu handicap Satu Mare, funcţionează Serviciul de evaluare complexă a persoanelor adulte cu handicap (SECPAH) din cadrul DGASPC a județului Satu Mare, atribuţiile acestuia fiind stabilite conform prevederilor legale.

(2) Cererea tip de evaluare complexă în vederea încadrării în grad de handicap se întocmeşte potrivit modelului prevăzut în anexa 4 la H.G. nr.430/2008, cu modificările și completările ulterioare.

(3) Documentele necesare în vederea evaluării complexe sunt următoarele:

a) cerere-tip de evaluare complexă;

b) copie conform cu originalul de pe documentele de identitate;

c) documente medicale;

d) ancheta socială efectuată de serviciul social specializat din cadrul primăriei în a cărei rază are domiciliul sau reşedinţa persoana cu handicap, potrivit modelului-cadru prevăzut în anexa nr.6 la Metodologia privind organizarea şi funcţionarea comisiei de evaluare a persoanelor adulte cu handicap aprobată prin H.G. nr.430/2008, cu modificările și completările ulterioare.

(4) Documentele medicale menţionate la alin. (3) lit. c) sunt:

a) referat privind situaţia medicală prezentă, întocmit de medicul specialist;

b) scrisoare medicală-tip de la medicul de familie, potrivit modelului prevăzut în anexa nr.5 la H.G. nr.430/2008, cu modificările și completările ulterioare, numai în situaţia primei prezentări la serviciul de evaluare complexă;

c) investigaţii paraclinice solicitate de serviciul de evaluare complexă.

(5) Cererea-tip de evaluare complexă a persoanei solicitante, însoţită de documentele necesare prevăzute la alin. (3):

a) se depune de către persoana solicitantă, familia sa, reprezentantul legal, asistentul personal, asistentul personal profesionist, organizaţia neguvernamentală al cărei membru este persoana cu handicap sau, în lipsa acestora, de către orice persoană care o reprezintă, la registratura primăriei din localitatea de domiciliu/reşedinţă sau la registratura DGASPC a județului Satu Mare;

b) în cazul persoanelor care solicită reevaluarea, se depune cu 60 de zile înainte de expirarea termenului de valabilitate al certificatului de încadrare în grad de handicap;

c) se transmite Serviciului de evaluare complexă, obligatoriu, în termen de 5 zile lucrătoare de la înregistrare, de către primărie, şi în termen de 24 de ore de la înregistrare, de către DGASPC a județului Satu Mare.

(6) Serviciul de evaluare complexă verifică şi analizează dosarul persoanei solicitante, care trebuie să conţină documentele prevăzute la alin.(3), şi, în termen de 5 zile lucrătoare, comunică persoanei în cauză data planificată la care aceasta urmează a se prezenta în vederea evaluării.

(7) Dosarele depuse la registratura DGASPC a județului Satu Mare se transmit către SECPAH în termen de 24 de ore de la înregistrare.

(8) În cazul unui dosar incomplet, Serviciului de evaluare complexă a persoanelor adulte cu handicap solicită completarea dosarului cu documentele necesare.

(9) În cazul persoanelor nedeplasabile, în baza scrisorii medicale şi a anchetei sociale, evaluarea complexă se va efectua la domiciliul/reşedinţa persoanei în cauză.

(10) Cheltuielile de deplasare, în vederea asigurării evaluării complexe la domiciliu/reşedinţă potrivit alin. (9), se suportă din bugetul DGASPC a județului Satu Mare.

(11) Evaluarea complexă se realizează în maximum 60 de zile de la data înregistrării cererii şi documentelor la Serviciul de evaluare complexă, cu respectarea criteriilor medico-psihosociale în vigoare, pe baza cărora se stabileşte încadrarea în grad și tip de handicap.

(12) (1) După realizarea evaluării de către Serviciul de evaluare complexă, rezultatele evaluării complexe sunt cuprinse în Raportul de evaluare complexă întocmit, împreună cu formularea propunerilor privind încadrarea/neîncadrarea în grad de handicap și împreună cu dosarul solicitantului se transmit Comisiei de evaluare a persoanelor adulte cu handicap.

(2) Modelul raportului este prevăzut în anexa nr.7 la Hotărârea Guvernului nr.430/2008 cu modificările și completările ulterioare şi cuprinde datele relevante rezultate în urma parcurgerii domeniilor de evaluare şi concluziile cu privire la propunerea de încadrare/neîncadrare în grad şi tip de handicap, precum și concluziile formulate la propunerea privind orientarea profesională şi, după caz, cu privire la propunerea privind luarea unei măsuri de protecţie.

(3) Propunerea privind încadrarea/neîncadrarea în grad şi tip de handicap va

respecta criteriile medico-psihosociale pe baza cărora se stabileşte încadrarea în grad de handicap, în vigoare.

(13) (1) Secretariatul din cadrul DGASPC a județului Satu Mare care asigură lucrările de secretariat ale Comisiei de evaluare a persoanelor adulte cu handicap Satu Mare realizează și legătura între Comisia de evaluare a persoanelor adulte cu handicap şi serviciul de evaluare complexă.

(2) Dosarul persoanei care a solicitat încadrarea în grad şi tip de handicap şi raportul de evaluare complexă se înaintează secretariatului comisiei de evaluare a persoanelor adulte cu handicap, care le înregistrează în registrul propriu de evidenţă şi care asigură transmiterea acestora Comisiei de evaluare a persoanelor adulte cu handicap, care analizează dosarul în vederea stabilirii încadrării/neîncadrării în grad şi tip de handicap.

**Art.13** În exercitarea atribuţiilor privind încadrarea unei persoane adulte într-un grad de handicap, Comisia de evaluare a persoanelor adulte cu handicap:

1. analizează dosarul întocmit de serviciul de evaluare complexă a persoanelor adulte

cu handicap, însoțit de raportul de evaluare complexă cu propunerea de încadrare în grad de handicap şi stabileşte încadrarea în gradul de handicap;

a^1) Gradul de handicap ce se atestă prin certificat poate fi:

- uşor;

- mediu;

- accentuat;

- grav.

a^2) Pentru persoanele cu handicap grav se va menţiona în certificatul de încadrare, dacă pot beneficia de un asistent personal, conform prevederilor art.30 din HG nr.268/2007 pentru aprobarea normelor metodologice de aplicare a prevederilor Legii nr.448/2006 privind protecţia şi promovarea drepturilor persoanelor cu handicap.

**b)** (1) În exercitarea atribuţiilor privind încadrarea unei persoane adulte într-un grad de handicap, Comisia de evaluare a persoanelor adulte cu handicap Satu Mare, analizează dosarul întocmit de Serviciul de evaluare complexă a persoanelor adulte cu handicap, organizat în cadrul DGASPC Satu Mare, eliberează certificatul de încadrare în grad şi tip de handicap şi elaborează programul individual de reabilitare şi integrare socială, potrivit modelelor prevăzute în

anexele nr.1 şi 2 la H.G. nr.430/2008, cu modificările și completările ulterioare.

b^1) Pentru persoanele cu handicap a căror afecţiune a generat deficienţe funcţionale şi/sau structural-anatomice într-un stadiu ireversibil şi care nu pot urma programe de recuperare,

Comisia de evaluare a persoanelor adulte cu handicap va stabili un termen permanent de valabilitate a certificatului fără a fi necesară prezentarea acestora la reevaluările periodice.

b^2) Pentru persoanele cu handicap, pentru care Comisia de evaluare a persoanelor adulte cu handicap a stabilit anterior încadrarea în gradul de handicap grav, cu excepţia celor prevăzute la lit. b^1, evaluarea periodică se poate face la domiciliul persoanei, la cererea acesteia ori a reprezentantului său legal. Serviciul de evaluare complexă a persoanelor adulte cu handicap din cadrul DGASPC județeană, se deplasează la domiciliul persoanei după o prealabilă programare şi informare a acesteia cu privire la data şi ora efectuării evaluării periodice.

b^3) În situaţia în care rezultatul evaluării complexe a unei persoane nu susţine încadrarea în grad de handicap, Comisia de evaluare a persoanelor adulte cu handicap motivează respingerea cererii acesteia, potrivit prevederilor pct. II din anexa nr.1 la Metodologia privind organizarea şi funcţionarea comisiei de evaluare a persoanelor adulte cu handicap aprobată prin H.G. nr.430/2008, cu modificările și completările ulterioare.

**c)** Criteriile medico-psihosociale pe baza cărora se stabileşte încadrarea în grad de handicap sunt aprobate prin Ordinul comun nr.762/1992/2007 al ministrului muncii, familiei şi egalităţii de şanse şi al ministrului sănătăţii, cu modificările și completările ulterioare.

**Art.14** În exercitarea atribuţiilor privind orientarea profesională a unei persoane adulte cu handicap, Comisia de evaluare a persoanelor adulte cu handicap eliberează certificate de orientare profesională, potrivit modelului prevăzut în anexa nr.3 la H.G. nr.430/2008, cu modificările și completările ulterioare.

**Art.15** (1) Persoana cu handicap are dreptul să fie îngrijită şi protejată într-un centru din localitatea/judeţul în a cărei/cărui rază teritorială îşi are domiciliul sau reşedinţa.

(2) În cazul în care nevoile individuale ale persoanei cu handicap nu pot fi asigurate în condiţiile prevăzute la alin.(1), persoana cu handicap poate fi îngrijită şi protejată într-un centru aflat în altă unitate administrativ-teritorială.

**Art.16** În exercitarea atribuţiilor privind stabilirea măsurilor de protecţie a adultului cu handicap, în condițiile legii, Comisia de evaluare a persoanelor adulte cu handicap, în temeiul prevederilor art.50 lit. f) din H.G. nr.268/2007 cu modificările şi completările ulterioare, la recomandarea Serviciului de evaluare complexă a persoanelor cu handicap, coroborate cu dispozițiile art.5 din HG nr.430/2008, cu modificările și completările ulterioare, poate stabili următoarele măsuri de protecţie a persoanelor cu handicap:

1. admiterea în centre rezidenţiale sau de zi, publice, sau public-private;
2. plasarea la asistent personal profesionist;
3. acordarea de servicii sociale la domiciliu, acolo unde este cazul.

**Art.17** (1) În vederea admiterii în centre publice rezidenţiale sau de zi, persoana cu handicap ori reprezentantul legal al acesteia, va depune şi va înregistra o cerere în acest sens, la Primăria în a cărei rază teritorială îşi are domiciliul sau reşedinţa persoana cu handicap, Primăria urmând să o transmită, în termen de maximum 5 zile lucrătoare, la registratura DGASPC a județului Satu Mare, însoţită de următoarele documente:

a) copie conform cu originalul de pe actele de identitate;

b) certificatul de naştere, de căsătorie sau de deces al aparţinătorului;

c) copie conform cu originalul de pe documentul care atestă încadrarea în grad de

handicap;

d)adeverinţă de venit;

e) documente doveditoare a situaţiei locative;

f) ultimul talon de pensie, dacă este cazul;

g) raportul de anchetă socială;

h) investigaţii paraclinice;

i) dovada eliberată de serviciul specializat al Primăriei în a cărei rază teritorială îşi are domiciliul sau reşedinţa persoana cu handicap, prin care se atestă că acesteia nu i s-au putut asigura protecţia şi îngrijirea la domiciliu sau în cadrul altor servicii din comunitate.

(2) Registratura DGASPC a județului Satu Mare va transmite Comisiei de evaluare a persoanelor adulte cu handicap Satu Mare, cererea persoanei solicitante, împreună cu documentele prevăzute la alin. (1), în termen de maximum 5 zile lucrătoare de la înregistrare.

(3) Comisia de evaluare a persoanelor adulte cu handicap verifică cererea şi documentele prevăzute la alin. (1) şi soluţionează cererea, în termen de cel mult 15 zile de la data înregistrării dosarului.

(4) Decizia Comisiei de evaluare a persoanelor adulte cu handicap se redactează de către secretariatul acesteia în termen de cel mult 3 zile de la data la care a avut loc şedinţa comisiei de evaluare şi se comunică prin poştă, cu confirmare de primire, persoanei solicitante, în termen de cel mult 5 zile lucrătoare de la data redactării.

**Art.18** Exercitarea atribuţiilor privind informarea adultului cu handicap sau a reprezentantului legal al acestuia cu privire la măsurile de protecţie stabilite, se realizează prin secretariatul Comisiei de evaluare a persoanelor adulte cu handicap.

**Art.19** (1) Comisia de evaluare a persoanelor adulte cu handicap competentă să soluţioneze cazurile privitoare la persoanele adulte care solicită încadrarea în grad de handicap sau care necesită o măsură de protecţie este cea în a cărei rază teritorială se află domiciliul sau reşedinţa persoanei în cauză.

(2) Certificatele de încadrare în grad şi tip de handicap şi certificatele de orientare profesională eliberate de Comisia de evaluare a persoanelor adulte cu handicap în condiţiile alin. (1) şi aflate în termen de valabilitate sunt recunoscute în cazul transferului dosarului persoanei cu handicap dintr-o unitate administrativ-teritorială în alta, respectiv dintr-o subdiviziune administrativ-teritorială în alta.

**Art.20** (1) Certificatele de încadrare în grad de handicap pot fi contestate, potrivit art. 87 din Legea nr. 448/2006, republicată, cu modificările şi completările ulterioare, în maximum 30 de zile de la comunicare, la Comisia superioară de evaluare a persoanelor adulte cu handicap.

(2) Contestaţiile se depun şi se înregistrează la secretariatul Comisiei de evaluare a persoanelor adulte cu handicap care a eliberat documentul, iar acesta va transmite contestaţia şi dosarul persoanei în cauză, în termen de 5 zile lucrătoare, Comisiei superioare de evaluare a persoanelor adulte cu handicap.

(3) Contestaţiile se soluţionează prin decizii emise de Comisia superioară de evaluare a persoanelor adulte cu handicap, în termen de 60 de zile lucrătoare de la înregistrarea în Registrul de evidenţă al acesteia.

(4) Deciziile Comisiei superioare de evaluare a persoanelor adulte cu handicap pot fi atacate potrivit Legii contenciosului administrativ nr.554/2004, cu modificările şi completările ulterioare. Cererile adresate instanţei de contencios administrativ sunt scutite de taxa judiciară de timbru.

**Art.21**  (1) În relaţia cu Serviciul de evaluare complexă, Secretariatul Comisiei de evaluare a persoanelor adulte cu handicap, înregistrează în registrul propriu de evidenţă dosarele persoanelor cu handicap solicitante, după realizarea evaluării de către Serviciul de evaluare complexă.

(2) În relaţia cu Comisia de evaluare a persoanelor adulte cu handicap, Secretariatul Comisiei de evaluare îndeplineşte următoarele atribuţii:

a) asigură transmiterea dosarelor la Comisia de evaluare a persoanelor adulte cu handicap, însoţite de raportul de evaluare complexă cu propunerea de încadrare în grad de handicap, întocmit de serviciul de evaluare complexă, potrivit modelului prevăzut în anexa nr.7 la H.G. nr.430/2008, cu modificările și completările ulterioare;

b) transmite membrilor Comisiei de evaluare a persoanelor adulte cu handicap ordinea de zi şi data de desfăşurare a şedinţelor, în baza convocatorului semnat de preşedintele acesteia;

c) ţine evidenţa desfăşurării şedinţelor;

d) întocmeşte procesele-verbale privind desfăşurarea şedinţelor;

e) redactează certificatele de încadrare în grad de handicap şi certificatele de orientare profesională, în termen de cel mult 3 zile lucrătoare de la data la care a avut loc şedinţa;

f) gestionează registrul de procese-verbale;

g) gestionează registrul de contestaţii;

h) transmite contestaţia şi dosarul persoanei în cauză, în termen de 5 zile lucrătoare, Comisiei superioare de evaluare a persoanelor adulte cu handicap.

j) redactează alte documente eliberate de Comisia de evaluare a persoanelor adulte cu handicap.

(3) În relaţia cu persoanele care solicită încadrarea în grad de handicap, Secretariatul Comisiei de evaluare transmite persoanei cu handicap solicitante documentele aprobate de Comisia de evaluare a persoanelor adulte cu handicap, adică certificatul de încadrare în grad de handicap, programul individual de reabilitare şi integrare socială şi certificatul de orientare profesională, precum şi alte documente eliberate de Comisia de evaluare, în termen de 5 zile lucrătoare de la data prevăzută la alin. (2) lit. e).

(4) Secretariatul Comisiei de evaluare a prsoanelor adulte cu handicap Satu Mare îndeplineşte orice alte atribuţii stabilite, în condiţiile prevăzute de lege, de directorul general al DGASPC a județului Satu Mare.

**Art.22** (1) Certificatele de încadrare în grad de handicap, certificatele de orientare profesională şi deciziile adoptate de Comisia de evaluare a persoanelor adulte cu handicap, precum şi modul în care acestea au fost luate se consemnează de secretarul comisiei de evaluare în procesul-verbal al şedinţei. Procesul-verbal se semnează de către preşedinte, vicepreședinte şi de către membrii prezenţi.

(2) Procesele-verbale ale şedinţelor se consemnează în registrul de procese-verbale ale cărui pagini se numerotează şi trebuie să poarte ştampila Comisiei de evaluare a persoanelor adulte cu handicap, precum şi semnătura secretarului comisiei de evaluare.

(3) Documentele elaborate de Comisia de evaluare a persoanelor adulte cu handicap se semnează de către preşedinte, vicepreședinte şi de membrii acesteia şi se contrasemnează de către secretarul Comisiei de evaluare.

**Cap. III. Dispoziţii finale**

**Art.23** (1) Preşedintele, vicepreședintele şi membrii comisiei de evaluare răspund în faţa Consiliului Judeţean Satu Mare pentru neîndeplinirea obligaţiilor care le revin potrivit legii, precum şi pentru adoptarea unor decizii cu nerespectarea dispoziţiilor legale.

(2) Propunerea de încadrare, încadrarea în grad şi tip de handicap a unei persoane, cu încălcarea criteriilor medico-psihosociale aprobate prin ordin comun al ministrului muncii şi protecţiei sociale şi al ministrului sănătăţii, constituie contravenţii şi se sancţionează cu amendă de la 30.000 lei la 100.000 lei, conform prevederilor art. 100 alin. (1) lit.h) din Legea nr. 448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare.

(3) Admiterea unei persoane cu handicap într-un centru rezidenţial cu nerespectarea dispoziţiilor art.51 alin.(4) - alin.(7) din Legea nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, constituie contravenţie şi se sancţionează cu amendă de la 10.000 lei la 25.000 lei, conform art.100 alin.(1) lit.b) din Legea nr.448/2006, republicată, cu modificările şi completările ulterioare.

(4) Constatarea contravenţiilor prevăzute la alin.(2) se face de către Comisia superioară de evaluare a persoanelor adulte cu handicap, care propune corpului de control al Autorităţii Naţionale pentru Protecţia Drepturilor Persoanelor cu Dizabilităţi aplicarea amenzilor contravenţionale. Constatarea contravenţiilor şi aplicarea amenzilor contravenţionale prevăzute la alin.(3) se face de către inspectorii sociali.

**Art.24** În cazul în care preşedintele Comisiei de evaluare a persoanelor adulte cu handicap nu poate participa la lucrările comisiei, acestea vor fi conduse de către vicepreşedinte.

**Art.25** Prezentul Regulament poate fi modificat doar prin hotărâre a Consiliului Judeţean Satu Mare.

**Art.26** Prezentul Regulament intră în vigoare de la data comunicării acestuia cu Direcţia Generală de Asistenţă Socială şi Protecţia Copilului a Judeţului Satu Mare – Secretariatul Comisiei de Evaluare a Persoanelor Adulte cu Handicap Satu Mare.

**PREŞEDINTE,** **SECRETAR GENERAL AL JUDEȚULUI,**

**Pataki Csaba Crasnai Mihaela Elena-Ana**

**Coordonator Compartiment Autoritate Tutelară,**

**Bartha Helga Elisabeta**

Red/thn./BHE/5 ex.